– Olen alkanut miettiä termin merkitystä ja kyseenalaistaa sitä, Yanar sanoo.

Ozan Yanar on tähdentänyt, ettei poliitikkojen tulisi luoda kuvaa erillisistä maahanmuuttajayhteisöistä. Vielä viime eduskuntavaalien alla Yanar käytti termiä itsekin.­

Vihreiden kansanedustaja Ozan Yanar tarttui torstaina tasavallan presidentin Sauli Niinistön uudenvuodenpuheeseen.

Yanaria oli jäänyt häiritsemään puheen kohta, jossa Niinistö viittasi siihen, että ”täällä olevilta” on oikeus edellyttää ”vastuun kantamista, myös omiaan ohjaamalla”.

Yanarin mukaan Niinistön kehotuksen taustalla on ”todella väärä ajatusketju”.

– Taustalla on hölmö ajatus, että maahanmuuttajat olisivat osa täysin erilaista yhteisöä, joka on ohjailtavissa kollektiivisesti. Maahanmuuttajayhteisö kuulostaa siltä, että ihmiset kokoontuisivat jatkuvasti kollektiivisesti jossain ”omiensa kesken”. Ja että he olisivat kytköksissä jonkinlaiseen mystiseen yhteisöön, jossa kuuntelevat siellä olevia korkeita auktoriteetteja. Tämä on ihmisten eksotisointia, Yanar arvosteli Facebookissa.

Yanar on kuitenkin käyttänyt arvostelemaansa termiä itsekin.

Yanar linjasi Ylen vaalikoneessa viime eduskuntavaalien alla, että ”radikalisoituminen ei ole vain maahanmuuttajayhteisöjen asia”, ja lisäsi, että radikalisoitumista tulee ehkäistä yhteistyössä Supon, poliisin, sosiaalityöntekijöiden ja uskonnollisten yhteisöjen kanssa.

Ozan Yanar, olet opastanut muita kielenkäytössä, mutta olet käyttänyt kritisoimaasi termiä itsekin. Voiko maahanmuuttajayhteisöistä mielestäsi sittenkin puhua?

– Huomasin, että olin tässä lyhyessä vastauksessa ilmeisesti itsekin käyttänyt tätä epäselvää termiä. Kyseinen termi on aidosti hatara, koska on hyvin epämääräistä, mitä sillä tarkoitetaan. Ihmiset eivät kuulu jatkuvasti kokoontuviin suuriin yhteisöihin, joille he olisivat tilivelvollisia tai heitä ohjattaisiin sitä kautta.

Korostit Facebook-päivityksessäsi sanavalintojen tärkeyttä. Oletko itse ollut epätarkka sanavalinnoissasi?

– Kuten sanottu, lyhyessä vastauksessani olen ilmeisesti käyttänyt tätä epäselvää termiä joskus aiemmin, mutta maahanmuuttokeskustelua käydään jatkuvasti ja tietyt termit nousevat yleisiksi hokemiksi ja saavat yleisen hyväksynnän.

– Maahanmuuttokeskustelua jatkuvasti eduskunnassa ja julkisuudessa käyneenä olen alkanut miettiä termin merkitystä yhä enemmän ja alkanut kyseenalaistaa sitä. Se, että sanottaisiin, että ihmisillä on heihin kytköksissä olevia yhteisöjä, ei kerro totuutta maahanmuuttajien aivan tavallisesta kantasuomalaisiin verrattavissa olevasta elämästä. Emme me puhu kantasuomalaisten yhteisöistä.

Eikö ole olemassa valtava määrä pieniä yhteisöjä ihmisten taustasta riippumatta?

– Se on termikysymys, en ole huomannut, että julkisuudessa käytäisiin keskustelua kantasuomalaisten yhteisöistä, kun puhutaan harrastuksista tai kaveripiireistä. Jotta siinä ei olisi sellainen ajatus, että maahanmuuttajat ovat erilaisia ihmisiä, niin tätä termiä pitäisi pohtia uudelleen.

Presidentti Niinistö kommentoi Twitterissä torstai-iltana kritiikkiäsi ja sanoi, että hän ei käyttänyt puheessaan tai HS-haastattelussa kollektiivi-ilmaisuja kuten maahanmuuttajayhteisö- tai ryhmä, koska kyse on yksilöistä. Miten kommentoit presidentin ulostuloa?

– Puheen kohta, missä hän puhuu täällä olevista tai omien ohjaamisesta, on hyvin monitulkintainen ja epäselvä. Puheessa oli viisi kappaletta, jotka käsittelivät muuttoliikettä ja ihmisten sopeutumista; jos yhdessä kohtaa yhtäkkiä tarkoitetaankin kaikkia täällä olevia, niin puheesta tulee monitulkintainen. Arvojohtajan pitäisi asettaa sanansa ymmärrettävästi.

– Helsingin Sanomat kysyi presidentiltä, koskivatko hänen kommenttinsa omien ohjaamisesta maahanmuuttajayhteisöjä. Hän vastasi, että se on hyvä neuvo tietysti kaikillekin, mutta että tässä hän viittaa nimenomaan tilanteeseen, jossa syntyy leimautumista. Kyllä koen, että hän on niitä (maahanmuuttajayhteisöjä) tarkoittanut. Valitettavasti moni kohta puheessa jää vähän ilmaan ja epätarkaksi.